送厚齋陳持正歸括蒼效山谷體有贈
作者：蕭立之
朝代：宋

paragraphs: 贈君白紵白且鮮，絡綉機杼秋風前。
爲君裁作山人衣，披雲拂石弄潺湲。
贈君紙帳清且華，機綃水底溪工家。
夜深擁被蝴蝶床，滿身明月卧蘆花。
聊厚不爲薄，中有故人心。
平生湖海交，詎得商淺深。
飛鳶亭下闌干雨，蒼玉洞前斜日樹。
詩來一鏃箭鋒直，直置本初何足數。
恨我不與柴桑期，多君且賦羌村詩。
細君迎笑兒女舞，床頭酒香鷄鶩肥。
一城行色人催動，回首龍山烟翠重。
敲推不定起尋君，前度莓苔千里夢。